Az asztrológus igaz történetei

© Izing Klára, 2006

Szerkesztette:

Borus Judit

Borító:

Czeizel Balázs

Minden jog fenntartva.

Jelen könyvet vagy annak részleteit tilos

reprodukálni, adatrendszerben tárolni, bármely

formában vagy eszközzel – elektronikus,

fényképészeti úton vagy más módon – a kiadó

engedélye nélkül közölni.

ISBN 963 971 05 9

ISSN 1785 5667

Megjelent a Sanoma Budapest Kiadói Zrt.

gondozásában

1037 Budapest, Montevideo u. 9. Tel.: 437-1100

Felelős kiadó: Szabó György vezérigazgató

Könyvkiadás: Szemere Gabriella

Képfeldolgozás: Sanoma Repro

Tördelés: Kerényi Attila

Nyomdai kivitelezés: Dürer Nyomda, Gyula

Izing Klára

Az asztrológus igaz történetei

Üt a végzet órája

Napjainkban divat úgy párt választani, hogy előtte fölkeresik az asztrológust, és kikérik a véleményét. De még többen vannak, akik már kiválasztották a párjukat, és ezután kérdezik a csillagfejtőt, mi dolguk van egymással.

Minden találkozásnak célja van: a másik embert rendszerint azért sodorja utunkba az élet, hogy megtanítson bennünket valamire. A születés pontos idejére elkészített horoszkópokból kiderül, hogy mire, és az is, hogy találkozásunkkor ütött-e a végzet órája, sorsunk fordulóponthoz érkezett-e. Asztrológusként előfordult velem, hogy a látszat megtévesztett, és inkább azt kérdőjeleztem meg, amit a két ember horoszkópja mutatott. Aztán az idő bebizonyította, hogy a csillagok nem hazudnak!

Megindító szerelem

Juditnak soha sem esett nehezére a munka, tanárnői fizetését a nyári szünetben rendszerint pincérkedéssel egészítette ki. Egy balatonfenyvesi étteremben, tányérokkal megrakodva a karján araszolt a zsúfolt asztalok között, amikor belépett egy magas, fekete hajú férfi. Egymásra pillantottak, és mindketten sóbálvánnyá változtak. A déli csúcsban egyikük sem hallotta már az étterem zsivaját, zsigereikben valami furcsa, eddig ismeretlen érzés futott végig, és végzetesen egymásba szerettek. Béláról időközben kiderült, hogy nem akárki, menő társaság tagja, busás jövedelmének forrása kifőzde és panzió. Életviteléhez hozzátartozott a szuperautó, a márkás ruhák, a vadászat, a vitorlázás, a mulatozás, a bomba nők. Miután feleségül kérte Juditot, úgy tűnt, a tanárnő megnyerte élete fődíját.

A boldogító igen kimondása előtt Judit a szerelmes nő aggodalmával keresett fel, nézzem a horoszkópjukat, biztosan egymáshoz valók-e? A képletek egybevetésekor világosan látszott, hogy mély, mindent elpusztító, előző életekre visszanyúló szerelemről van szó, és a jelenben a két ember végérvényesen egymáshoz láncolódik. Béla megszállottan ragaszkodni fog a nőhöz, nem tud nélküle szinte levegőt sem venni. Aztán a tények ismeretében hihetetlen kép tárult elém: a férfi célja a nő pénze. Hogy lehet ez? Hiszen a kis tanárnő albérletben lakott, a férfi pedig az éjszaka és a nappal császára volt. Aztán a sors nem váratott sokáig, bebizonyította a horoszkópok igazát.

Karmikus adósság

A férfi anyagi helyzetét mélyen megrendítette az előző házasságából való szabadulás, s amint összeházasodott Judittal, elveszítette a kifőzdéjét. A következő évben csődbe ment a panzió. Béla egzisztenciája lassan leépült, és a nagymenő társaság, amelynek eddig a tagja volt, már nem örült a jelenlétének. A dzsipet felváltotta egy tízéves Opel, és a férfi nyakából a zaciba vándoroltak az aranyak. A helyzet egyre kétségbeejtőbbé vált, közben Juditot valami megmagyarázhatatlan erő újabb tanulásra sarkallta: menedzserképző és nyelviskola következett, majd otthagyta diákjait, és beállt egy multicéghez marketingesnek. Szakmai karrierje töretlenül ívelt fölfelé, míg a férfiélefelé. Az asszony elérte a vezérigazgatói posztot, emberek sorsáról, százmilliókról dönt, míg párja munkanélküliként látja el a háztartást és a kutyákat.

A horoszkópok jól mutatták: a két ember azért találkozott egymással, hogy beteljesüljön a nagy szerelem, a nő kibontakoztathassa tehetségét, elismerjék képességeit és hatalmat gyakoroljon, ugyanakkor megismertesse a férfit a kiszolgáltatottság érzésével, tőle függjön még a mindennapi sportújságja és a söre is. Ő az, aki a férfi viselkedéséből, jelleméből kiirtja a gőgöt, a nagyképűséget, az önhittséget, átalakítja az értékrendjét, és ekkor már nem lesz fontosabb dolog számára a világon, mint a felesége.

Mikor törleszt a nő?

A horoszkópok vizsgálata alapján Juditnak másfél év múlva különleges lehetőséget kínál majd a sors, amelyet megoszt a férjével, aki ekkor indulhat felfelé a lejtőn. A jellemében, gondolkodásában megváltozott ember megkapja az esélyt, hogy olyan feladatot végezzen, amelyben átalakult személyisége kiteljesedik és lelke egyensúlya helyrebillen. A két ember ily módon segíti egymás fejlődését, hogy a legjobbat hozzák ki önmagukból és teljes életet éljenek.

Küzdelem a nászúton

Sokan azt mondják, hogy azért nem fordulnak asztrológushoz, mert nem akarják hallani, ha negatív eseményt mutat a horoszkópjuk. Pedig a csillagok az akadályokkal teli időkben a segítségünkre lehetnek, hiszen nem mindegy, hogyan éljük meg az eseményeket és mit tanulunk belőlük.

Mariettával futólag ismertük egymást. Amikor találkoztunk, mindig mosolyogva élcelődött a csillagok hatásán és viccesen sarlatánságnak nevezte az asztrológiát. Ezért lepett meg, amikor egy februári reggelen felhívott, és erőltetett könnyedséggel újságolta, hogy férjhez ment, másnap reggel indul nászútra a karib-tengeri szigetvilágba. Gratuláltam, és gyorsan megkérdeztem, ugye, nem arra kíváncsi, hogy a férje hozzávaló-e? Nevetgélve mondta, hogy nem, csak a nászúttal kapcsolatban furcsa, kellemetlen érzései támadtak, majd következett az a bizonyos mondat, amellyel az asztrológusokat ki lehet üldözni a világból: ugyan nem hiszek a horoszkópban, de azért vetnél rá egy pillantást?

Őrült nászút

Kiszámítottam a nászút időpontjának képletét és az övét, majd meg kellett állapítanom, hogy a fiatal nő megérzései remekül működnek. Változatos kép tárult elém: rendkívül feszült napok következnek, féltékenységi dráma, izzó gyűlölet, hatalmi harc, agresszió, még az is lehet, hogy tettlegességre kerül sor. De a fiatalasszonyt nem beszéltem le az utazásról, hanem megnyugtattam, hogy az események, amelyek előtt áll, eddig rejtve maradt tulajdonságait hozzák felszínre, jellemének új vonásai pedig megváltoztatják egész életét.

Harc a szőke szirénnel

Mariettáék a szállodában a nászutas lakosztályt kapták, az alkalmazottak és a magyar turisták kitüntetett kedvességében volt részük. Különösen egy szőke, hosszú hajú bombázó viselkedése volt több mint elragadó, aki az ifjú férjre vetette magát. Nem egyszerűen flörtölt, illegette - billegette magát, hanem kikezdett vele, közönségesen felkínálkozott, miközben a feleséget mesteri módon nézte levegőnek. A férfi nem bátorította a nőt, de legyezgette a hiúságát az epekedős játék, és amikor asszonya kérdőre vonta, huncut mosoly jelent meg az arcán, majd röviden elintézte: „Képzelődsz!”

Marietta minden porcikáját átjárta a gyűlölet, a féltés, sem ereje, sem kedve nem volt a megalázó versenyhez. Élete legboldogabb napjain volt a legszomorúbb. Aztán kétségbeesésében egyéniségétől távol álló lépésre szánta el magát: elbújt egy hatalmas pálma mögött a szálloda kertjében, és amikor a csábító megjelent, dühtől villogó szemmel előugrott. A nőt a fához szorította, jól megrázta, és egy óriási pofon kíséretében tudatosította benne, hogy párja kihez tartozik. A jelenet olyan hatásosra sikeredett, hogy a szőke szirén megijedt, visszavonulót fújt, de azért olykor a büféasztalnál vagy a medencénél sóvár pillantásokat vetett a férfira. Marietta lelke megnyugodott, ám a szeme sarkából továbbra is szemmel tartotta démonát. Így csaphatott le a hazafelé tartó repülőúton arra a névjegykártyára, amelyet a nő utolsó próbálkozásként a férjének küldött.

A találkozás tanulsága

A szelíd, álmodozó, mindenkinek megfelelni vágyó, bólogató fiatalasszonynak azért kellett a vészterhes csillagállásokban több ezer kilométert megtennie, hogy találkozzon azzal a nővel, aki viselkedésével kihozta belőle a tigrist, a küzdeni tudást, az akaratot, érdekeinek képviseletét. A legszélsőségesebb módon tanította meg harcolni: ne engedje, hogy elvegyék tőle azt, ami fontos a számára. A nászútról új emberként tért haza, már nem ugyanúgy kezeli helyzeteket, mint korábban, és életfilozófiájává vált: „Semmibe se nyugszom bele, és amiért kell, megküzdök!”

Marietta nagy, szivárványszínű kagylót hozott ajándékba, és azt mondja, hogy a csillagok előrejelzése olyan volt számára, mint útjelző a rengetegben.

Az életet meghatározó szerelem

Mindenki vágyakozik arra, hogy találkozzon élete legnagyobb szerelmével, amelyről azt hiszi, földöntúli boldogságot, a sors ajándékát jelenti. Ám, hogy ez az érzés megadatik-e, vagy sem, arról a horoszkópunk árulkodik.

A születésünk pillanatában eldől, találkozhatunk-e azzal az emberrel, akivel a legmélyebb és legnagyobb szerelmet élhetjük át. Mindketten azt adhatjuk a másiknak, amire vágyakozik, önzetlenül szerethetünk és az érzéseink viszonzásra találhatnak. Vagy csalódunk, és olyan megpróbáltatásokon megyünk keresztül, hogy elátkozzuk a megismerkedés pillanatát is. Néhány bonyolultabb matematikai művelettel még a nagy találkozás időpontja is pontosan meghatározható, így előre felkészülhetünk életünk egyetlen, igaz szerelmére, vagy megpróbálhatunk kitérni a nagy gyötrelmeket ígérő kapcsolat útjából. A tapasztalataim azt mutatják, ez utóbbi ritkábban fordul elő, annak ellenére, hogy előre tudjuk: összetörhet a szívünk, a legmagasabb eksztázisból a legmélyebb gyűlöletbe, csalódásba juthatunk, és lelki sebeink nehezen hegednek majd be.

Az okos nő szerelme

Ági tíz éve élt együtt Dáviddal, szerelmük az idők folyamán szeretetté szelídült, és az apróbb veszekedéseket, kis hisztiket leszámítva, jól megvoltak. Ági belenyugodott abba, hogy a férfinak nem lehet gyereke, amelyért az utazásokkal, anyagi gondtalansággal kárpótolta. A nő minden születésnapján elkészíttette a horoszkópját, és az egyik évben azzal a kérdéssel állt elő, amelyet az asztrológusok a legtöbbször hallanak: mikor jön a nagy szerelem? Amikor megtudta, hogy tizennégy hónap múlva, felragyogott a szeme. Aztán boldogsága alábbhagyott: kiderült, élete legnagyobb szerelmébe kín, bánat és örökre nyomot hagyó fájdalom vegyül. Fogadkozott, nem jut ostoba barátnői sorsára, és különben is, azért van a szabad akarat, hogy az ilyen keserű helyzeteket elkerüljük…

Aztán eljött a következő év márciusa, és megjelent a fehér bőrű, kék szemű, bizonytalan egzisztenciájú, üres fejű, ingyenélő Rudi, akit kezdetben ki nem állhatott. De a felé irányuló rajongás, a kitartó udvarlás, és az, hogy hosszú idő után megint láthatta magát egy férfi tekintetének a tükrében, elvarázsolta. Amikor meghallotta a hangját, beleremegett a teste, vágyott áfonyaízű csókjára, bársonyosan puha ajkára, és arra a kesernyésen friss, tiszta illatra, amely a férfi bőréből áradt. A józan eszét elhagyva az sem zavarta, hogy ő fizette Rudi számláit, sőt még a cigarettáját is. Szíve süket lett minden érveléssel szemben és kész volt feladni eddigi életét.

A csoda vége

Félévnyi lángolás után Rudi viselkedése megváltozott: minél inkább érezte Ági ragaszkodását, úgy növelte a kettőjük közötti távolságot. A pénzére még szüksége volt, de már rideggé, keménnyé vált, mint a kő, és akkor ejtette a nő lelkén a legmélyebb sebet, amikor az a legjobban fájt. Randevút beszéltek meg, ahol Ági el akarta újságolni első és egyetlen terhességét, de a férfi megelőzte a saját hírével: legyenek haverok, mert nem szereti már a csókját, nem kell az érintése, és ha rápillant, nem ébrednek fel a vágyai – vagyis, mint nőt, visszautasítja.

Ági megszakította a terhességét és minden kapcsolatát Rudival, a csalódás fájdalmába pedig beleöregedett és belebetegedett. Gyomorhurutja krónikussá, színjátszóan sugárzó bőre szürkévé, sűrű, mézszínű haja kopottá és ritkává vált. Szeméből eltűnt a tűz, és a lelki apálytól céltalannak találta a saját létezését. A múló idővel persze a megalázó kínok halványultak, a felejtésben Dávid a segítségére volt, aki semmit sem vett észre asszonya érzelmi hajótöréséből.

Ági az eset óta nem ítélkezik szerencsétlen szerelmű barátnői felett, hanem átélve a helyzetüket, vigaszt és támaszt nyújt nekik a nehéz időkben. A szabad akaratról is megváltozott a véleménye. Vallja: nem akarunk mást, mint ami a csillagokban írva van, még ha ezért olykor a pokol bugyraiban kell is megmártóznunk…

A sors csapdája

Életünk során többször érünk útelágazáshoz, amikor a jövőnk attól függ, melyik irányt választjuk. A döntésben segítségünkre lehetnek a csillagok, hiszen ami a Földön kétséges és bizonytalan, az az égbolton egyértelmű és bizonyos.

A születés pontos idejére elkészített horoszkópban minden benne van, a múlt, a jelen, a jövő, de az is, hogy az élet mely területén és milyen csapdákra számíthatunk, hogyan kerülhetjük el azokat, és mivel tehetjük boldogabbá az életünket, ami olykor nem könnyű. A próbatétel Andrea már túl volt egy házasságon, és éppen férfimentes hónapokat élt, amikor megismerkedtünk. Horoszkópja alapján a törvény és a hagyományok tisztelője, a szabályok betartója, a becsület, a tisztesség és a hűség embere, akinek mindennél fontosabb, hogy a párkapcsolata isten és ember előtt szentesített legyen, hivatalosan rebeghesse el: igen. De a horoszkópjából az is világossá vált, hogy ez párkapcsolatának buktatója is, amint a törvény áldását adja a frigyre, a két ember viszonya azonnal elindul a szakadék felé.

Andrea problémájának megoldását az élettársi viszony, vagy ahogy ő nevezte, vadházasság jelentette, amellyel még elméletben sem tudott megbarátkozni. Aztán ahogy telt az idő, és nem tűnt fel egyetlen épkézláb férfi sem a színen, úgy beszélt elismerően mind többször az együttélési formáról. Hajtogatta, ő is megtenné, csak adjon a sors számára bizonyítási lehetőséget.

A próbatétel

Attila személyében érkezett, akinek kedvessége, férfiassága és hogy ugyanaz volt kedvenc versük, daluk, elvarázsolta. A gyengédséggel és szeretettel teli év után Andrea rázendített a régi nótára: ha két ember ilyen jól megvan egymással, miért ne házasodhatna össze? Mi romolhat el, ha az anyakönyvvezető elé állnak? Úgy tűnt, kitörölte emlékezetéből a csillagok tanácsát, és elhangzott a mondat, amelyet az asztrológusok már annyiszor hallottak: majd én kifogok a csillagokon, és megmutatom, hogy tévednek!

A fiúkérés

Háromnapos üzleti útról hazaérkezve, nyomban megkérte Attila kezét. A fiú egynapi gondolkodás után igent mondott, majd kezdetét vette az őrület. Andrea felhívott, legyek az esküvői tanúja, és nézzem meg, mikor jön létre a legkedvezőbb csillagállás az igen kimondására. Azon gondolkodtam, ezzel a kéréssel vajon az asztrológiát vagy engem gúnyol-e? Kéréseire nemet mondtam, ő pedig a sors számtalan figyelmeztető jelére hányt fittyet: az esküvői meghívókon elnyomtatták a szertartás napját, az egyik tanú autóbalesetet szenvedett, és kórházba került, az egyetlen menyasszonyi ruha, amelyik jó volt rá, a próbán széthasadt. Attila húsz percet késett a ceremóniáról, az anyakönyvvezető rosszul mondta a neveket, végül az állófogadást szervező cég kevesebb ételt szállított ki, mint amennyit megrendeltek.

Az esküvő után két héttel kisebb viták, nézeteltérések alakultak ki az ifjú pár között, két hónap múlva emelkedett a hangnem, és egyre sűrűbbé váltak az ordítozások. A férfi kimaradozott, a nő nyomozgatása, házsártossága önmaga számára is elviselhetetlenné vált, majd három hónap után elcsattant az első, de nem utolsó pofon. Hét hónapig bírták együtt. Ekkor külön költöztek, az ügyvédeiken keresztül üzengettek egymásnak, és elváltak.

A jutalom

Andrea előtt hiába volt világos, hogy a szabadság látszatával tartósíthatja a párkapcsolatát, különben a sors magány formájában teremti meg számára a függetlenséget, amely alatt hétrét görnyedhet – mégsem tudta a csapdát elkerülni. Amikor megérkezett az álomlovag, járhatatlanná vált az együttélés útja, mert ez ellentétes volt a vágyaival, az akaratával. A következő alkalomra a csillagok szerint három év múlva kerülhet sor, addig az egyedüllét, a keresgélés átalakítja a személyiségét, és képessé válik még a saját árnyékának átlépésére is, amelyért kiegyensúlyozott, valóban tartós párkapcsolat lesz a jutalma.

Az asztrológusnak mondjunk igazat!

Amikor valaki elhatározza, hogy asztrológus kezébe adja a születési adatait, akkor jobb, ha nem rejtélyeskedik, hanem igazat mond. Nemcsak azért, hogy ne dolgoztassa feleslegen a csillagfejtőt és a kapott eredménnyel ne vezesse félre önmagát, hanem azért, mert a horoszkópból minden féltve őrzött titokra fény derül.

A nagyszájú Bea és a félénk Pali szerelme az általános iskola farsangi mulatságán kezdődött, amikor udvarhölgynek és apródnak öltözve táncolták el a palotást. Még tizenöt év múlva is egymás kezét fogták. A szakmájukban sikeres, elegáns párt a környezetük példaként emlegette, akikről sejteni lehetett, bőven van mit aprítaniuk a tejbe. Úgy látszott, ők azok, akik tökéletesen kiegészítik és megértik egymást.

Aztán Bea megkért, kukkantsak bele a horoszkópjukba – igaz, Pali nem tud az egészről semmit –, mert mindketten állásajánlatot kaptak, és bizonytalanok a döntésben. Elkezdtem számolgatni, és egyre izgalmasabb dolgok rajzolódtak ki előttem: semmi baj az egzisztenciával, karrierjük szépen ível továbbra is felfelé, viszont mindkét ember szerelmes – de nem egymásba!

Kínos helyzet

Bea a megbeszélt időben, pontosan érkezett, és amikor ajtót nyitottam, nagyon meglepődtem, mert a férfi is vele tartott. Hirtelen átcikázott az agyamon, mit fogok mondani nekik egymás előtt, hiszen a horoszkópjuk szerint egyikőjük sem sejt semmit a másik titkáról. A kínos helyzetet csak tetézte, amikor elkezdték bizonygatni, nincs rejtegetnivalójuk, és annyira kíváncsiak, hogy szeretnék végighallgatni, mit mondok a másiknak.

Asztrológusi ténykedésem legkínosabb pillanatai következtek, azt sem tudtam, hogyan fogjak hozzá az elemzéshez. Általános dolgokról beszéltem, amelyeket a hosszú együttjárás és együttélés során mindkét ember tapasztalhatott, vagy tudhatott. Aztán feltették a legkellemetlenebb kérdést: egymásnak teremtette-e őket a sors? Beszéltem a barátság, a lelki összhang szépségéről, a múlt, a közös emlékek és a vagyon összetartó erejéről, azután visszakérdeztem: nem érzik olykor úgy, mintha már túl régóta lennének együtt, és kevesebbet tudnának adni egymásnak? Nem fáradt el kissé a viszonyuk? A válaszuk olyan volt, mint egy tiltakozó kiáltás: nem!

A nő idegesen lóbálta egymáson átvetett lábait, a férfi rágta a körmét, engem pedig a tehetetlenség kerített hatalmába: feleslegesen dolgoztam háromféle előrejelző módszerrel több napon keresztül? Ellenállásuk miatt nem tudom elmondani a csillagok jelezte változást, hogy mindkettőjük életben megérkezett az igazi társ? Végül finoman a tudomásukra hoztam, hogy sorsforduló előtt állnak, amikor semmi sem marad a régiben, készüljenek az új életre, és legyenek őszinték egymáshoz. Ezután néma csönd következett, nem néztek egymásra, és nem kérdeztek többet.

Figyelmeztető baleset

Legközelebb két hónap múlva hallottam róluk, amikor Pali karambolozott, és eltört az orra. Titkos randevújáról sietett haza, és egy nő nem tartotta be a jobbkézszabályt, ezért összeütköztek. A nő, aki a másik kocsit vezette, Bea volt. A csillagok figyelmeztetését nem akarták hallani, végül a sors baleset formájába hozta a tudomásukra: nem jó irányban haladnak, változtatniuk kell eddigi életükön. A horoszkópok jól mutatták, hogy a két ember ideje lejárt, egymás kezét elengedve kell továbblépniük, mert ez fejlődésük feltétele. Közben élvezhették a sors különleges

ajándékát is: mindketten ugyanabban az időben találtak rá az új szerelemre, így nem okoztak a másiknak fájdalmat. Azóta egykori titkos szeretőikkel házasságot kötöttek, és az új kapcsolatukba jól beépítették a régit: barátok maradtak és szeretettel beszélnek egymásról.

Az eljátszott szerencse

Vannak olyan kapcsolatok, amelyek csak a hétköznapjainkat színesítik. Vannak olyanok, amelyek formálnak bennünket vagy hozzásegítenek a horoszkóp jelezte sors beteljesüléséhez.

A születési horoszkópban minden megtalálható, ami az élet folyamán történhet velünk. Még az is, kivel köszönt életünkbe a nagy szerencse, ki hozhat ránk bajt, ezért nem árt, ha tudjuk, kivel állunk szemben.

A jó sors kopogtat

Józsika csúnya, ügyetlen, butácska, lusta kisfiú volt, de sikerült nagy nehezen kitanulnia a festő szakmát, és úgy tűnt, mégis rendes iparos válik belőle. De a fiú ki nem állhatta a falfesték szagát, inkább a haverokkal tengett-lengett, és alig várta, hogy részt vehessen a nagymenők bulijaiban. Gyorsan hozzászokott a tisztességtelen úton, könnyen szerzett pénzhez, és a nyüzüge kissrácból szoláriumbarna, kigyúrt testű, kopaszra borotvált, aranynyal teleaggatott macsó lett. Ahogy telt az idő, úgy szövögetett egyre merészebb terveket: kiszállni a csapatból, üzletemberré válni, de a kitöréshez nem volt elképzelése. Aztán megismerte az okos Katát, akivel nemcsak a szerelem, hanem a felemelkedés lehetősége is beköszöntött az életébe.

A józan gondolkodású lány egy nagy könyvelő- és befektetési tanácsadó cég csoportvezetője volt. Vonzódott a rosszfiúhoz, és szülei tiltakozása ellenére összeköltözött vele, majd a könyvelője, pénzügyi tanácsadója lett. Józsika úgy érezte, nincs álom, amely ne válhatna valóra: a nő eszével és kitartásával a háta mögött sikeresen vette a fokokat a társadalom ranglétráján is. Egyik üzlet hozta a másikat, és ami a legfontosabb, valamennyi legális, tiszta volt. Ártatlanul érkező kísértés Józsikát úgy körüldongták a haverok és a nők, mint méhek a virágokat. Kata ritkán tartott vele az éjszakába, mert másnap a számokhoz tiszta fejre volt szüksége. Már két éve éltek együtt, amikor megjelent az angyalarcú Rika, aki ördögi módon tette tönkre a fiatal párt. A jégszőke hajú nőszemély ujjai köré csavarta a férfit, és nemcsak saját magára szoktatta rá, hanem a drogokra is. Aztán az üzleti életben is elindult a pechsorozat: Józsika a tutinak tartott részvényügyleten nagyot bukott, vesztett a sokat ígérő ingatlanbulin, amiből bírósági ügy lett. Csodakocsiját, amely nem volt még biztosítva, ellopták, és az egyik résztulajdonú üzletben kijátszották.

A bajokat tovább tetézte, amikor Rika felkereste Katát, és tiszta vizet öntve a pohárba, részletesen elmesélte kettőjük viszonyát. A két kemény nő között nyolc hónapig tartott a csatározás a gyenge férfiért, és ahogy Rika győzött, máris kikövezte Józsika számára a pokolba vezető utat.

A kegyetlen bosszú

A férfinak az adósságokon kívül semmije sem maradt, Rika lelépett, és ő megpróbálta visszakönyörögni magát Katánál, ami még a szőke angyallal való viszonyánál is rosszabb lépés volt. Ám erre én is csak akkor jöttem rá, amikor Józsika mamája a születési adatokkal felkeresett, de közben kisfia már előzetes letartóztatásban múlatta az időt.

A három horoszkópból kiderült: Katával a sors felkínálta a fiúnak a nagy lehetőséget, és a két ember sokra vihette volna együtt. Rika volt a kísértés, nemcsak Józsikát indította el a lejtőn, hanem a kis könyvelőnőt is bosszúszomjas méregkeverővé tette, aki az elégtételre képes volt várni bármeddig. Ahogy a fiút a tanácsaival, az eszével kezdetben tisztára mosta, még a törvény előtt is, ugyanúgy képes volt arra, hogy börtönbe juttassa.

Józsika úszott a boldogságban, amikor Kata visszafogadta. Azt hitte, a bűnök megbocsáttattak és a nő megalázottságára a feledés jótékony homálya borult. Tévedett. A könyvelőnő az újrakezdés után olyan üzleti húzásokra vette rá – majd később feljelentette –, amelyekért az ügyvédje szerint első fokon akár három-öt évet is eltölthet a rács mögött.

Mikor születhet gyermeke?

Az asztrológia elveti a véletlen fogalmát. A tanok szerint mindennek megvan az oka, a következménye és az ideje is. Sokat foglalkoztam olyan horoszkópok vizsgálatával, amelyek tulajdonosai arra keresték a választ, miért nem születik gyermekük? Statisztikát is készítettem, és arra a következtetésre jutottam, hogy a legtöbben képtelenek a sors diktálta játékszabályokat elfogadni, viselkedésükkel saját szívüket szorítják vasmarokkal.

Olgát mindenki irigyelte: sikeres magánélet, jó férj, szakmai elismerés. Azt már kevesen tudták, mennyi könny áztatta az arcát, mert hiába vágyott a pici kezek markolászására, a puha lábak dobogására és a simogató tejillatra, amely az újszülött bőréből árad.

Kezében a döntés

A harcias, öntudatos, büszke nő fiatal lányként nagykanállal habzsolta a férfiakat. Buliról bulira járt, nem volt válogatós, kivette részét az orgiákból is. Kicsapongásai éveiben ismerkedett meg a határozott, erős, ellentmondást nem tűrő Lacival, aki élete párjának a „tyúkanyó szólamot” szánta. Olga felhagyott korábbi életmódjával, de az összeköltözés után egyre szűkebbnek érezte a férfi mellett a teret. Képtelen volt az alárendelődésre, és amikor terhes lett, Laci könyörgése ellenére elvetette a magzatot. A kapcsolat fájdalmas véget ért, és az uralomra vágyó nő életében újra egymásnak adták a férfiak a kilincset.

Aztán megérkezett a jóravaló Feri, és a nő döntött: „belebújik” a finom papucsba. A szeretettel teli, kedves fiúnak nyomban megmutatta az irányt – házasság, ház, kocsik, nyaraló, vastagabb bankbetét, és jöhet a baba. Minden a tervei szerint haladt, a férfi hajszolta magát, és ahogy gyarapodtak, Olga úgy vált egyre kevélyebbé, könyörtelenebbé. Aki nem felelt a meg normáinak, afölött gyorsan eltörte az ítélkezés pálcáját, vitriolba mártott kritikájával még az elesetteket sem kímélte.

A sors közbeszól

Az ifjú párnak már mindene megvolt, csak a baba hiányzott. Olga az első év sikertelen próbálkozásai után felháborodott: mindig, mindent kézben tudott tartani, érthetetlen, hogy pont ezt a „babaügyet” nem! A második évben „babagyártásról” beszélt, központi témája lett a hőmérőzés, és kezdetét vették a nőgyógyászati gyulladások. A harmadik évben az összes rokonnak, kolléganőnek babája született. A negyedik évben pszichés problémái miatt a környezetének is elege lett belőle, Feri eltávolodott tőle, csak akkor voltak együtt, ha peteérésre került a sor. Majd az ötödik évben az általa mélyen lenézett asztrológiához fordult tanácsért.

A horoszkóp kulcsa

A születés idejére elkészített horoszkóp furcsa képet mutatott, amelynek megbeszélése, feldolgozása másfél esztendőnket vette igénybe. A megoldás az elsőre elutasított hagyományos női és férfi szerepek megélésében rejlett. Olga papája végtelenül gyengéd férfi, anyja amolyan acélasszony volt, amitől lányuk tudattalanul irtózott, ám tudatosan mégis ezt a formát választotta, érezte biztonságosnak, ezért követendőnek. A sorstól Laci személyében megkapta az esélyt, hogy gyerekekkel az oldalán élje az ősi női szerepet, amely a horoszkópja szerint a feladata volt. Ám tudatosan mégis olyan befolyásolható férfit választott, mint az apja. Azt azonban nem sejtette, hogy ez az út is ugyanoda vezet, mint az első, csak több kínt kell elszenvednie. Akkor játszhatja csak el az anyaszerepet, ha kész a szolgálatra, a férfitól való függésre, odaadásra, és megelégszik a másodhegedűs pozícióval.

A lelki, szellemi átalakulás nem ment könnyen, Olga alapos leckét kapott az új út elején kiszolgáltatottságból és megaláztatásból, de nem adta fel. Mára az aranyember átvette otthon az irányítást, az történik, amit ő akar, és végre valahára Olga terhességi tesztjén is megjelent a két csík…

Miért nem teljesülhet be a szerelem?

Vannak kivédhetetlen helyzetek és elkerülhetetlen emberek. Olyan érzésekkel ismerkedhetünk meg általuk, amelyeket korábban nem éltünk át, és amelyek átalakítják a személyiségünket.

Siker és érzelem

Móni és Évi több mint tíz éve kezdtek közös vállalkozásba, amely mára sikeres, több embert foglalkoztató céggé fejlődött. Erős véd- és dacszövetség alakult ki közöttük, amelyet semmi és senki nem kezdhetett ki. Móni aztán hónapokra külföldre utazott, hogy felmérje az új üzleti lehetőségeket, eközben Évi megismerkedett Zolival, akibe rögtön beleszeretett. Zolinak tetszett, hogy a sikeres, szép nő erejét, pénzét nem kímélve meg akarja őt hódítani, de szerelmet nem érzett iránta, ami Évit nem tántorította el. Remélte, az idő neki dolgozik. Móni, miután hazaérkezett, szomorúan tapasztalta, hogy komoly üzletasszony barátnőjéből kelekótya szerelmes csitri lett. Egymás után veszítették el a megrendelőket, Móni pedig minden erejét, kapcsolatát összeszedte, és próbálta megállítani száguldásukat a lejtőn.

A végzet hatalma

Móni egy téli délelőttön üzleti ebédre igyekezett, amikor az étterem ruhatárában összetalálkozott egy férfival. Ahogy az idegen mélyen a szemébe nézett, minden ereje elhagyta, úgy érezte, elsodorja a szédület. Közben a szerelem könyörtelen vésője is munkához látott: a nő lelkébe faragta a férfi minden vonását.

A titkos vágyakozástól Móni hanulata egyre rosszabb lett. Ekkor Évi úgy döntött, barátnőjének szerelem kell! Majd ő összehoz hát egy vacsorát, ahol végre bemutathatja neki Zolit, és meghívják a férfi facér haverját is. Móni az egészhez nem sok kedvet érzett, de megadta magát, ám mielőtt elindult, elszorult a szíve, mintha valami láthatatlan fenyegetés közeledne. Előérzete beigazolódott, Zoli és Móni találkozása drámaira sikerült. Kiderült, hogy Zoli nem más, mint az éttermi ruhatárban látott férfi, és amikor egymásra pillantottak, ereikben megfagyott a vér. Aztán az este folyamán mindkettőjük lelkét olyan mélységes, derűs, feltétlen bizalommal teli érzések járták át, amivel tökéletes képét nyújtották a földöntúli szerelemnek, és ezt Évi is megérezte.